新作石林亭
作者：劉敞
朝代：宋

paragraphs: 朝廷入忘返，山林往不還。
念無高世姿，聊處可否間。
築基倣崔巍，鞭石輕險艱。
羣玉相磊落，萬峰正孱顔。
種樹亦蒼蒼，激流復潺潺。
湡浯歘在眼，崐閬若可攀。
自我嬰世網，邇来鬚毛斑。
丘壑成弱喪，簿書常自環。
及爾滅聞見，曠如遠塵寰。
豈敢同避世，庶幾善閉關。
子牟困懷魏，謝傅悲徂山。
兹焉可遺老，詎厭終歲閒。